Gedagte vir die dag: Verwonder | Maroela Media
Gedagte vir die dag: Verwonder
Lees Psalm 71:1-14
U is my hulp van my geboorte af, reeds voor ek in die wêreld gekom het, het U my beskerm. U loof ek gedurigdeur. Ek is vir baie 'n wonder, want U is my veilige toevlug. (Psalm 71:6-7)
'n Mens kry baie sulke mense: die getroue gelowiges, dié wat van altyd af van God se goedheid kan getuig. Hulle wat hul vertellings van die lewe se uitdagings én alledaagshede gereeld met 'n frase soos dié aanvul: "Die Here is vir my goed …"
Dat dit die Here is wat vir hulle sorg en wat hulle versorg, is vir hulle geen kwessie nie. Hulle ken nie "toevallig" en "per ongeluk" nie. Hulle gebruik nie uitdrukkings soos "soos dit nou maar moes wees" nie. Hulle lewe doodeenvoudig onder die Here se sorg en hulle eet uit sy hand. Punt.
Hoe kosbaar is sulke mense nie, en hoeveel seën bring hulle nie aan sukkelaars en twyfelaars nie. Soos dié psalmdigter tereg sê: Baie mense verwonder hulle aan hom. En ons kan byvoeg: Selfs méér mense put inspirasie uit so 'n lewe, so 'n menswees van die wieg tot die graf.
Ons hoor wel ook sy kreet dat die Here hom ekstra genadig moet wees "nou dat ek oud geword het" (v. 9). Hy is maar té bewus van sy afnemende kragte en die dienooreenkomstige toename in die gevoel van bedreiging. Maar ook dit is tog een van die geloof se vernaamste slagspreuke: Ek is swak, Here; wees U sterk vir my. In 'n week waarin ons gereeld op ons broosheid stuit en met ons onbegrip gekonfronteer word, is dit goed om te weet dat geloof in God nie kampioene oplewer nie; bloot diegene wat weet hoe afhanklik hulle van Hom is. Nie podiumstaners nie, geen medaljewenners nie; bloot hulle wat weet waar hul krag vandaan kom.
Ja, dit is inderdaad om jou aan te verwonder, en om voor dankie te sê.
Liewe Here, my oë rek as ek telkens agterkom hoe groot U is, hoe goed …
ToekomsVenster: Staan op uit jou negatiwiteit
Luister: Griekwagebed – Kryspat
Dankie Here dat U by my is!!
Dankie genadige Here dat ek nie op my eie krag hoef staat te maak nie….ek kyk op na die berge waar sal my hulp vandaan kom……net van die Here wat hemel en aarde geskape het…Amen